РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/134-19

22. мај 2019. године

Б е о г р а д

З А П И С Н И К

42. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 22. МАЈА 2019. ГОДИНЕ

Седница је почела у 12,35 часова.

Седници су председавали Маријан Ристичевић, председник Одбора и Арпад Фремонд, заменик председника Одбора.

Седници су присуствовали чланови Одбора: Жарко Богатиновић, Тијана Давидовац, Александра Јевтић, Радован Јанчић, Милија Милетић, Милорад Мирчић и проф. др Миладин Шеварлић као и Драган Јовановић (заменик Младена Лукића), Љубинко Ракоњац (заменик Марјане Мараш), Звонимир Ђокић (заменик Јасмине Обрадовић) и Драган Савкић (заменик Верољуба Матића).

Седници нису присуствовали чланови Одбора: Младен Лукић, Марјана Мараш, Јасмина Обрадовић, Верољуб Матић, Мирослав Алексић, Горан Јешић, Нада Лазић и Бранислав Михајловић.

Седници су присуствовали представници Министарства пољопривреде, шумарства и водопривреде: Бранислав Недимовић, министар, Жељко Радошевић, државни секретар, проф. др Југослав Николић, директор Републичког хидрометеоролошког завода, др Милан Лукић, директор Института за воћарство Чачак и Милан Беадер из Министарства задужен за видео презентацију.

Одбор је већином гласова (11 за, 2 није гласао) усвојио следећи

Д н е в н и р е д

1. Одбрана од града.

Прва тачка дневног реда – Одбрана од града.

У уводним напоменама, министар пољопривреде, шумарства и водопривреде, Бранислав Недимовић, је осврћући се на временске непогоде и појаву градоносних облака у претходних 20 дана, истакао да је министарство на простору читаве територије Републике Србије преузело низ активности које су имале за циљ да појачају дејство противградне заштите и умање евентуалну штету. У министарство су до сада пристигле три одлуке о проглашењу ванредне ситуације и то на територији општине Ивањица, Лучани и Чачак. Влада ће се у наредном периоду бавити проценом штете, након чега ће бити донете посебне одлуке. У овом тренутку на територији Републике Србије постоји 1800 противградних станица, од тога је 1400 у функцији. Сваку станицу опслужује један стрелац и његов заменик. Центар у Ваљеву је изузетак, броји 60 противградних станица, без људске је посаде а њиме се управља радарским системом. Систем функционише тако што оперативац у радарском центру даје налог за испаљивање ракета путем сигнала којим је опскрбљена противградна станица, добијају се координате и гађа се градоносни облак а истовремено се може пратити и резултат. Степен успешности противградне заштите је 40-60% како код нас, тако и у свету. Говорећи о активностима министарства истакнуто је да је у 2019.г. измењен Правилник у вези субвенционисања осигурања од града, проширен је на пет округа а степен субвенција износи 70% премије осигурања. Такође, у припреми је измена Закона о одбрани од града који ће локалним самоуправама омогућити право да учествују у суфинансирању, а следеће недеље ће бити потписан и Споразум са Министарством пољопривреде Републике Српске. Овај споразум ће омогућити изградњу 25 аутоматских противградних станица на пограничној територији у дужини од 150 км ваздушне линије, што ће постати прва линија противградне заштите за нашу земљу. Чланови Одбора су били у прилици и да погледају видео презентацију о начину дејствовања противградних ракета након чега је министар истакао да је ове године потрошено преко 350 милиона динара на одбрану од града. У плану је да тај износ у следећој години буде још већи и да износи око 600 милиона динара, колико је издвојено и за осигурање.

Директор Републичког хидрометеоролошког завода, проф. др Југослав Николић је нагласио да је овај завод један од водећих у региону, Европи па и свету, а да је београдска школа метеорологије међу најбољим у свету. Када је реч о извршавању активности противградне заштите, истакао је да су од 2015. г. средства за извршавање ових активности у константном порасту. Законом о буџету за 2019.г. за систем противградне заштите је опредељено 585 милиона динара што је више него дуплирани буџет у односу на 2015.г. У овој години је спроведена јавна набавка за противградне ракете у износу од 2 милиона евра. Такође, извршена је свеобухватна анализа мреже станица која укључује типове ракета, безбедносне услове, зоне забране, број активних станица у току неколико година уназад и параметре циркулације атмосфере у смислу правца продора градоносних облачних система ка територији Републике Србије. На основу спроведене анализе је извршена тзв. оптимизација мреже за ову годину од 1429 лансирних станица. Раније је постојао већи број станица али се тај број смањио због набавке ракета са већим дометом. РХМЗ је са великим бројем локалних самоуправа потписао протокол о сарадњи, а спроведен је и план активирања оптимизоване мреже станица. Град је елементарна непогода која не може ни једном технологијом да се спречи али је свакој земљи остављено да покуша кроз вештачко дејство да умањи штете. Потребно је стимулисати и пасивне допунске системе заштите и то наша држава ради кроз стимулацију осигурања и стимилацију противградних мрежа. Локална самоуправа има ту улогу да помогне пољопривредницима да се информишу како да се осигурају и остваре своја права.

Директор Института за воћарство Чачак, је истакао да је претходних дана, 19 месних заједница захваћено елементарном непогодом. На подручју Чачка је испаљено 166 ракета из 8 лансирних станица а на подручју моравичког округа су испаљене 364 ракете из 34 лансирне станице. Још увек није позната тачна процена али се зна да је 66 пољопривредних газдинстава претрпело штету. Воћне засаде или неке друге пољопривредне културе је немогуће заштитити искључиво ракетним системом јер да постоји могућност потпуне заштите то би учиниле далеко развијеније земље. У нашој земљи је велики број савремених воћарских засада покривен противградном мрежом али то је ипак испод просека неких земаља које се интезивно баве воћарском производњом. Поред противградне заштите још један начин обезбеђења штета од града је осигурање. На подручју Србије негде око 12% газдинстава је осигурало своје усеве, што је веома мали проценат, док је под противградним мрежама само 5% газдинстава. Поред ракетних система оно што је неопходно предузимати је повећање субвенција за мреже за противградну заштиту, као и повећање средстава за осигурање.

Државни секретар у Министарству пољопривреде, шумарства и водопривреде, Жељко Радошевић, је захвалио Одбору што је препознао значај ове теме и указао да постоји велики напредак у односу на претходне године када је реч о броју ракета и дистрибуцији ка противградним станицама. Министарство је идући у сусрет решавању проблема повећало премију за осигурање на 70%, а у маргиналним подручјима на 40-45%. Опредељење Министарства пољопривреде, шумарства и водопривреде је да иде на оптимизацију рада противградне заштите и аутоматизацију радарских центара. До краја ове године биће постављено 99 аутоматских противградних лансера који имају велику ефикасност, а искључено је присуство људског фактора. Методологија о процени штете ће ускоро бити завршена, реч је о јединственом докуменату који ће олакшати рад локалним самопуравама.

У дискусији су учествовали народни посланици: Маријан Ристичевић, Арпад Фремонд, Драган Јовановић, Милија Милетић и Радован Јанчић.

Пошто других питања и предлога није било, седница је закључена у 14,40 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић